KOMISSION ASETUS (EY) N:o 1652/2005,
annettu 10 päivänä lokakuuta 2005,
pysyvän tarjouskilpailun avaamisesta Ranskan interventioelinten hallussa olevan valkoisen sokerin myymiseksi uudelleen yhteisön markkinoilla
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon sokerialan yhteisestä markkinajärjestelystä 19 päivänä kesäkuuta 2001 annetun neuvoston asetuksen (EY) N:o 1260/2001 (1) ja erityisesti sen 9 artiklan 3 kohdan,
sekä katsoo seuraavaa:
(1)
Ranskalla on valkoisen sokerin interventiovarastoja. Ranskan interventioelinten 1 päivän huhtikuuta 2005 ja 30 päivän kesäkuuta 2005 välisenä aikana interventioon hyväksymät valkoisen sokerin varastot on markkinoiden tarpeisiin vastaamiseksi aiheellista asettaa käyttöön sisämarkkinoilla.
(2)
Tällaiseen myyntiin olisi sovellettava neuvoston asetuksen (EY) N:o 1260/2001 soveltamista koskevista yksityiskohtaisista säännöistä interventioelinten sokerinoston ja -myynnin osalta 27 päivänä kesäkuuta 2001 annettua komission asetusta (EY) N:o 1262/2001 (2). On aiheellista poiketa mainitusta asetuksesta tarvittaessa sekä tarkentaa joitakin erityismenettelysääntöjä.
(3)
Yhteisön markkinoilla vallitsevan tilanteen huomioon ottamiseksi olisi säädettävä, että komissio vahvistaa vähimmäismyyntihinnan kunkin osittaisen tarjouskilpailun osalta.
(4)
Ranskan interventioelinten olisi toimitettava tarjoukset komissiolle. Tarjouksen tekijöiden nimettömyys olisi säilytettävä.
(5)
Tässä asetuksessa säädetyt toimenpiteet ovat sokerin hallintokomitean lausunnon mukaiset,
ON ANTANUT TÄMÄN ASETUKSEN:
1 artikla
Ranskan interventioelimen on avattava yhteisön sisämarkkinoilla pysyvä tarjouskilpailu hallussaan olevan, interventioon 1 päivän huhtikuuta 2005 ja 30 päivän kesäkuuta 2005 välisenä aikana hyväksytyn 20 000 tonnin valkoisen sokerin kokonaismäärän myymiseksi.
2 artikla
1. Edellä 1 artiklassa tarkoitettu tarjouskilpailu ja myynti on toteutettava asetuksen (EY) N:o 1262/2001 mukaisesti, jollei tässä asetuksessa toisin säädetä.
2. Poiketen siitä, mitä asetuksen (EY) N:o 1262/2001 22 artiklan 2 ja 3 kohdassa säädetään, Ranskan interventioelinten on laadittava tarjouskilpailuilmoitus ja julkaistava se vähintään kahdeksan päivää ennen tarjousten jättämisen määräajan alkamista.
Tarjouskilpailuilmoituksessa on ilmoitettava erityisesti tarjouskilpailun ehdot.
Ilmoitus ja kaikki siihen tehtävät muutokset on toimitettava komissiolle ennen julkaisua.
3 artikla
Kussakin osittaisessa tarjouskilpailussa tehtävän tarjouksen on koskettava vähintään 250:tä tonnia.
4 artikla
1. Määräaika tarjousten jättämiselle ensimmäisessä osittaisessa tarjouskilpailussa alkaa 20 päivänä lokakuuta 2005 ja päättyy 26 päivänä lokakuuta 2005 kello 15.00 Brysselin aikaa.
Määräajat tarjousten jättämiselle toisessa ja sitä seuraavissa osittaisissa tarjouskilpailuissa alkavat edellisen määräajan päättymistä seuraavana työpäivänä. Ne päättyvät kello 15.00 Brysselin aikaa:
-
9 ja 23 päivänä marraskuuta 2005,
-
7 ja 21 päivänä joulukuuta 2005.
2. Tarjoukset on jätettävä Ranskan interventioelimelle osoitteeseen:
Fonds d’intervention et de régularisation du marché du sucre
Bureau de l’intervention
21, Avenue Bosquet
F-75007 Paris
Puh. (33-1) 44 18 23 37
Faksi (33-1) 44 18 20 08
5 artikla
Poiketen siitä, mitä asetuksen (EY) N:o 1262/2001 28 artiklan 1 kohdan a alakohdassa säädetään, kunkin tarjoajan on asetettava tarjouskilpailuvakuus, joka on 20 euroa 100 kilogrammalta valkoista sokeria.
6 artikla
Ranskan interventioelimen on toimitettava jätetyt tarjoukset komissiolle kahden tunnin kuluessa 4 artiklan 1 kohdassa säädetyn tarjousten jättämisen määräajan päättymisestä.
Tarjoajien henkilöllisyyttä ei paljasteta.
Jätetyt tarjoukset on toimitettava liitteessä esitetyn mallin mukaisessa sähköisessä muodossa.
Tarjousten puuttuessa kyseisen jäsenvaltion on ilmoitettava siitä komissiolle samassa määräajassa.
7 artikla
1. Komissio vahvistaa vähimmäismyyntihinnan tai päättää olla hyväksymättä tarjouksia asetuksen (EY) N:o 1260/2001 42 artiklan 2 kohdassa tarkoitettua menettelyä noudattaen.
2. Jos tarjouskilpailun ratkaisemisesta 1 kohdan mukaisesti vahvistetun vähimmäishinnan mukaisesti olisi seurauksena käytettävissä olevan määrän ylittyminen, tarjouskilpailu ratkaistaan ainoastaan edelleen käytettävissä olevan määrän osalta.
Jos kaikkien samansuuruisten tarjousten hyväksymisestä olisi seurauksena käytettävissä olevan määrän ylittyminen, käytettävissä oleva määrä myönnetään seuraavasti:
a)
suhteessa kussakin tarjouksessa tarkoitettuun kokonaismäärään; tai
b)
kunkin tarjoajan osalta erikseen vahvistettavaan enimmäistonnimäärään asti; tai
c)
arpomalla.
8 artikla
Tämä asetus tulee voimaan kolmantena päivänä sen jälkeen, kun se on julkaistu Euroopan unionin virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 10 päivänä lokakuuta 2005.